**נעדרת** (באנגלית: **Missing**) הוא מותחן מסתורין אמריקאי משנת 2023, המהווה המשכון עצמאי למותחן "חיפוש" משנת 2018. כתבו וביימו ויל מריק וניק ג'ונסון, לפי סיפור מאת אניש צ'גנטי וסב אוהניאן. הפיקו: אניש צ'גנטי, סב אוהניאן ונטלי קסאביאן, יוצרי הסרט הראשון, באמצעות חברת ההפקות "Search Party" שבבעלותם, וטימור בקממבטוב ואדם סידמן עבור חברת "Bazelevs" של בקממבטוב. טכניקת הצילום של הסרט, בדומה לקודמו, היא במתכונת סוגת סרטי צג מחשב (אנ') מבית מדרשו של בקממבטוב, שבהם העלילה כולה מוצגת על צגי מחשבים וטלפונים חכמים של הדמויות (לרוב, של הדמות הראשית), ופעולת המצלמה מדמה מצלמת רשת. בתפקידים הראשיים מככבות סטורם ריד וניה לונג.

מבחינה תמטית ורעיונית, הסרט חולק יקום קולנועי משותף עם קודמו, "חיפוש", וכן עם "אמאל'ה" (Run) משנת 2020, תוך שהוא מתייחס לדמויות משניהם. שלושת הסרטים נוצרו בידי אותם קולנוענים.

עלילה
-----

בסרטון וידאו משפחתי ישן, נראית ג'וּן אלן הקטנה משחקת עם אביה ג'יימס בעת חופשה בבית הנופש המשפחתי בנבדה. הוא נפטר מגידול במוחו זמן קצר אחרי צילום הסרטון. אחרי מות ג'יימס עזבו ג'ון ואמה גרייס את מגוריהן בסן אנטוניו, טקסס, ועברו להתגורר בפרוור ואן נייס (אנ') שבעמק סן פרננדו, קליפורניה. כעבור שנים, בקיץ 2022, ג'ון בת 18, ולגרייס יש בן-זוג חדש בשם קווין לין. היחסים בין האם לבתה מעורערים עקב קפדנותה היתרה של גרייס, ומשום שג'ון עדיין מתאבלת על אביה, וקווין מתאמץ להתחבב עליה. גרייס וקווין נוסעים לחופשה בקרטחנה שבקולומביה, וגרייס מודיעה שבעת היעדרותה, ג'ון תהיה תחת השגחתה של שכנתן הת'ר דומאר, עורכת דין גרושה המקנאה בזוגיות של גרייס עם קווין. ג'ון פורקת עול וחוגגת את העובדה שהבית עומד לרשותה, ביחד עם חברתה הטובה וינה. כעבור שבוע, אחרי מסיבה שערכו ג'ון, וינה וחבריהן, ג'ון באה לאסוף את גרייס וקווין מנמל התעופה הבין-לאומי של לוס אנג'לס, כפי שסוכם מראש, אך מחכה לשווא כשהשניים לא מגיעים בטיסה המיועדת. היא מתקשרת לבית המלון שגרייס וקווין היו אמורים לשהות בו, ונמסר לה שהם עזבו את בית המלון, אך השאירו שם את כל חפציהם.

הת'ר מתקשרת לשגרירות ארצות הברית בבוגוטה בעת שהמקום סגור, ומשאירה הודעה. למחרת מתקשר אל ג'ון אילייז'ה פארק, סוכן ה-FBI המשמש נספח משפטי בשגרירות, ומסביר לה של-FBI אין סמכות לערוך חקירה עצמאית בקולומביה. ג'ון מחליטה לחקור בעצמה בעזרת מגוון אמצעים דיגיטליים ויישומי מחשב, ומגייסת את עזרתו של עובד ארעי (אנ') קולומביאני בשם חאבייר "חאבי" ראמוס, תמורת תשלום פעוט. ג'ון ווינה פורצות לחשבון הג'ימייל של קווין, ומגלות שהוא השתמש בשמות בדויים שבאמצעותם הוא הונה נשים עשירות וגזל את כספן. הסוכן פארק מתקשר לג'ון ומראה לה סרטון וידאו שקיבל ממקור שלו בקולומביה, ובו נראית חבורת פושעים חוטפת את קווין וגרייס.

חאבייר מעדכן שקווין ביקר בחנות לכלי עבודה בקולומביה, אך קנה רק מנעול פשוט, וג'ון מוצאת שקווין וגרייס ביקרו בגשר מנעולי אהבה, שם הציע קווין נישואים לגרייס. כעת ג'ון סבורה שקווין הוא נוכל שחטף את גרייס, ומבקשת מחאבי לחפש רמזים בקרטחנה. היא בודקת סרטון שצילם קווין במהלך הטיסה, ומוצאת שהאישה שהייתה איתו איננה גרייס. מתברר שקווין שילם לאישה בשם בשם רייצ'ל פייג', מוזגת בבר ושחקנית לעת מצוא, כדי שתשמש ככפילה של גרייס. עמיתיה של רייצ'ל לעבודה מספרים לג'ון שהיא לא נראתה כבר שבועיים. רייצ'ל נעצרת בחזרתה לארצות הברית, ומשוחררת אחרי שהסכימה לשתף פעולה בחקירה נגד קווין. הפרשה מתפרסמת בתקשורת, ובריאיון איתה, רייצ'ל מספרת שקווין הונה אותה, כשהציע לה להשתתף כביכול בתוכנית מציאות. לאור החשיפה, ייתכן שגרייס מעולם לא עזבה את לוס אנג'לס, נחטפה בדרך לנמל התעופה, והוחלפה ברייצ'ל. ג'ון מתחקה אחר תנועות קודמות של קווין, ומוצאת שהוא ביקר לפני הנסיעה לקולומביה במקום נידח בנבדה. ג'ון מתקשרת למקום ומשוחחת עם גבר בשם ג'ימי, שאומר שהוא כומר במרכז נוצרי לשיקום אסירים (אנ'), ומספר שקווין הוא עבריין מורשע שהשתקם אצלו. ג'ון מתחברת לפרופיל של גרייס באתר היכרויות, ומגלה שקווין חשף לגרייס את דבר עברו הפלילי, וגרייס עצמה התכוונה לחלוק איתו פנים-אל-פנים סוד עלום מעברה. כאשר מתברר שגם גרייס השתמשה בכמה שמות בדויים, עולה חשד שהיא הייתה מעורבת בביום היעלמותה-שלה, ובמדיה החברתית נפוצות תיאוריות קשר שונות. ג'ון מאמינה שגרייס חפה מפשע, וכאשר היא מוצאת הודעה מוצפנת שהת'ר שלחה לקווין, היא חושדת בהת'ר, מתגנבת למשרד שלה, מגלה שהמשרד נפרץ, והדיסק הקשיח במחשב נמחק, ובסופו של דבר, ג'ון מוצאת בארון במשרד את גופתה של הת'ר שנרצחה בחניקה.

וינה שולחת לג'ון קישור לסרטון בזמן אמיתי, שבו נראית פשיטה של משטרת קולומביה, שבמהלכה נהרג קווין, אף על פי שנכנע לשוטרים. ג'ון מצליחה לפרוץ לתיבת הדואר האלקטרוני של גרייס, ומוצאת מכתב איום שנשלח אליה. היא מגלה שקווין התקין מצלמות אבטחה בבית נטוש כלשהו. מבדיקת הצילומים, ג'ון רואה שהבית הוא בית הנופש בנבדה, שם נפשה המשפחה לפני מותו של ג'יימס. באותו רגע מתקשר ג'ימי הכומר, ואומר שיש לו מידע על גרייס. זמן קצר אחר כך, ג'ימי מגיע לדלת ביתה של ג'ון ומתחנן שתכניס אותו. היא מגלה שג'ימי הוא לא אחר מאשר אביה ג'יימס, שלא מת כלל, כפי שידעה מפי גרייס. ג'יימס מספר לג'ון ששמה האמיתי של גרייס הוא שרה, והיא לא יציבה נפשית. לדבריו, גרייס/שרה הרחיקה ממנו את בתו, וגרמה למאסרו בהאשמות שווא, כשבכל השנים השתיים הסתתרו ממנו תחת שמות בדויים. אחרי שנראה שפניו לשלום, מתברר שג'יימס היה נרקומן שהתעלל באשתו. אחרי שג'ון הקטנה מצאה סמים בארון של ג'יימס, גרייס הסגירה אותו למשטרה, ספרה לג'ון שאביה מת ממחלת הסרטן, והת'ר הייתה עורכת הדין שהשיגה חיסיון משפטי (אנ') על זהויותיהן האמיתיות. ג'יימס הכיר את קווין בהיותם יחד בבית סוהר, ואילץ אותו להתחזות לבן-זוגה העתידי של גרייס, כדי שיוכל למצוא באמצעותו את גרייס וג'ון.

ג'יימס חוטף את ג'ון ומביא אותה לבית בנבדה, שם כבר כלואה גרייס במחסן הכלים. בכוונתו להרוג אותה ולהחזיר אליו את ג'ון. גרייס מצליחה להתחמק ונועלת אותו במחסן, ממהרת לשחרר את ג'ון, אך הוא נחלץ ומופיע שוב עם אקדח, ותוך כדי מאבק אלים, הוא יורה בגרייס ופוצע אותה. בעודו כובל את ג'ון, גרייס הפצועה דוקרת אותו אנושות בצווארו עם שבר זכוכית. הוא מצליח לנעול אותן שוב ומנסה להתקשר לבית חולים, אך מתמוטט ומת מאובדן דם. ג'ון מבינה שכל העת הזו, ג'יימס ידע על פעולותיה מכיוון שפרץ מרחוק ללפטופ שלה. מאחר שהוא לא כיבה את הלפטופ כאשר חטף את ג'ון, היא משתמשת בסירי כדי להזעיק את המשטרה שפורצת לבית ומשחררת את השתיים. מדיווחים בתקשורת על הפרשה עולה ששם המשפחה המקורי היה "ווקר", לפני שגרייס/שרה החליפה את זהותה וזהות בתה.

אחרי שגרייס החלימה מפציעת הירי, וג'ון התחילה ללמוד בקולג', הפרשה עובדה לפרק בסדרת פשע אמיתי בשם "Unfiction" ב"נטפליקס", באופן דומה לעיבוד לטלוויזיה של פרשת דייוויד קים ובתו מרגו, משנת 2018. ג'ון צופה בפרק, ומגחכת למראה העיבוד לטלוויזיה. בין גרייס לחאבייר התפתחה זוגיות, אחרי שג'ון עשתה היכרות ביניהם.

ליהוק
-----

| שחקנים | תפקידים |
| --- | --- |
| סטורם ריד | ג'וּן אלן |
| אווה זריה לי | ג'וּן כילדה קטנה |
| בילי ג'ורדן | ג'וּן הקטנה (בתצלומים בלבד) |
| ניה לונג | גרייס אלן/שרה ווקר, אמא של ג'ון |
| קן ליונג | קווין לין, בן-זוגה החדש של גרייס |
| איימי לנדקר (אנ') | הת'ר דומאר, עורכת דין וחברתה הטובה של גרייס |
| דניאל הני | סוכן ה-FBI אילייז'ה פארק |
| מייגן סורי (אנ') | וינה, חברתה הטובה ביותר של ג'ון |
| ז'ואקים דה אלמיידה (אנ') | חאבי ראמוס, אזרח קולומביאני המסייע לג'ון |
| טים גריפין | ג'יימס ווקר/"ג'ימי", אביה של ג'ון |
| לורן ב' מוסלי | רייצ'ל פייג' |
| ג'זמין סאבוי בראון (אנ') | שחקנית המגלמת את ג'ון אלן בסדרת פשע אמיתי |
| קארינה נואל קסטיו | שחקנית המגלמת קצינת SWAT בסדרת פשע אמיתי |
| טרייסי וילאר (אנ') | הבלשית גומז |
| תומאס ברבוסקה | קודי, חובב בילוש באינטרנט |
| אסטבאן דאגר | חובב בילוש באינטרנט |
| דניאל נוטינגהאם | מגישת חדשות |
| ריק צ'יימברס | מגיש תוכנית בוקר |
| קימברלי צ'נג | כתבת שטח |
| מוניקה בטנאגאר | מראיינת של רשת CBSN ‏(אנ') |

הקשרים ורמזים
-------------

באמצעות הטמנת ביצי פסחא, רמזים ורפרורים, יצרו מריק וג'ונסון יקום קולנועי משותף לסרטים "חיפוש" (2018), "אמאל'ה" (2020), ו"נעדרת", שליצירת שלושתם חברו צ'גנטי, אוהניאן, קסאביאן, מריק וג'ונסון, וצ'גנטי ביים את שני הראשונים בהם.

### קשרים בולטים לסרט "חיפוש"

ג'ון היא חובבת סדרת הדוקו-דרמה "Unfiction" של "נטפליקס", ובתחילת הסרט היא צופה בפרק מהסדרה הסוקר את פרשת היעלמותה של מרגו קים בשנת 2018. בקטע נראה שחזור רגע משיית מכוניתה של מרגו מאגם ברבוסה, לאחר שאביה דייוויד מצא עדות לכך שמרגו נסעה לשפת האגם בלילה שבו נעלמה. באותו אופן, הופק פרק דומה על היעלמותה של גרייס אלן, ומאמצי החיפוש של ג'ון אחריה.

כעלילת משנה, הסרט כולל מעין המשך לעלילת המשנה החבויה ב"חיפוש" אודות פלישת חוצנים, ונחשפת בפסנועי החדשות ("טיקרים"). הפסנועים ודפי אינטרנט שברקע, מספרים על דמות נשית מסתורית בשם "המלאך הירוק" (באנגלית: The Green Angel), גיבורת-על שמסכלת פלישת חוצנים לכדור הארץ.

פיטר קים (מגולם על ידי ג'וזף לי), הוא אחיו של דייוויד ב"חיפוש", ומעשן מריחואנה בקביעות, ובתפנית עלילתית, התברר שהוא גם סיפק מריחואנה למרגו מאחורי גבו של אביה. ב"נעדרת", קווין לין, בן-זוגה של גרייס, מקבל אימייל משירות אספקת מריחואנה בשם "Sunny Daze". מהאימייל עולה שמייסד השירות והמנכ"ל שלו הוא פיטר קים, שהפך את המריחואנה לעסק מסחרי.

באחד משידורי "יוקאסט" ב"חיפוש", נראים שני נערים שאחד מגלח את ראשו של חברו במסגרת אתגר אינטרנט. השניים הם מריק וג'ונסון בהופעת קמע, כשג'ונסון מגלח את ראשו של מריק. ב"נעדרת", נראה מריק מגלח את ראשו של ג'ונסון, במסגרת אתגר אינטרנט, תמורת 100 דולר.

בנוסף נראות בסרט בחטף, דמויות שוליות שהופיעו ב"חיפוש":

* אביגייל "אבי" נילסן שגולמה על ידי השחקנית בריאנה מקלין, היא דמות מגוחכת ב"חיפוש", אשר לכאורה אירחה את קבוצת הלמידה שאחריה נעלמה מרגו קים. כאשר דייוויד קים מנסה להשיג מאביגייל מידע על מרגו, אבי טוענת שאין לה מושג, משום שלא הכירה את מרגו, אלא רק ניצלה אותה כדי להצליח להתקבל לאוניברסיטת ברקלי. בהמשך, כאשר מתפרסם מידע על מותה לכאורה של מרגו, אבי משנה את פניה, מנסה לקבל קרדיט, וטוענת בבכי שמרגו הייתה חברתה הטובה ביותר. ב"נעדרת", דמותה של אבי נראית כאשר נודע שרייצ'ל פייג' התחזתה להיות גרייס. על כך הסביר סב אוהניאן, שנראה הגיוני שאבי תהיה מעין רכלנית בסגנון של BuzzFeed.
* ב"חיפוש" השתמש רוברט, בנה של הבלשית רוזמרי ויק, בתמונה של דוגמנית הצילום האנה פארדי (גולמה על ידי אריקה ג'נקינס), לצורך יצירת זהות בדויה ב"יוקאסט" עם שם המשתמש "פיש-נ-צ'יפס", לשם חיזור אחרי מרגו. בסרט הנוכחי, כאשר חאבי נכנס לחנות כלי העבודה בקולומביה, תמונת הדוגמנית נראית בחנות מאחוריו, כרמז לכך שהיא ממשיכה להיות פעילה כדוגמנית מאגר תמונות.
* ב"חיפוש", אישה בשם האנה קאוץ' חיזרה אחרי דייוויד קים בעקבות דייט מוצלח שלהם, אולם דייוויד היה טרוד מכדי לשים לב לכך, בעקבות היעלמות בתו. ב"נעדרת", בפרופיל ההיכרויות של קווין לין, ניתן לראות שהאנה קאוץ' מחזרת אחריו, ביטוי לכך שהיא חסרת הצלחה בתחום הרומנטי, אך ממשיכה לנסות את מזלה.
* כן מופיעות בשני הסרטים דמויותיהם של מגיש חדשות בטלוויזיה (בגילומו של רוי אברמסון), משתמש "יוקאסט" ששמו קודי (תומאס ברבוסקה), והנער הפרחח דרק אליס (ריד באק).

### קשר לסרט "אמאל'ה"

עלילת "אמאל'ה" מספרת על הנערה קלואי בת ה-17 (קירה אלן (אנ')) שנחטפה מבית חולים כתינוקת מיד אחרי לידתה, בידי דיאן שרמן (שרה פולסון) שגידלה את קלואי כבתה. אחרי שקלואי מבינה שדיאן אינה אמה הביולוגית, היא גורמת במתכוון לאשפוזה-שלה בבית חולים. כשדיאן מנסה להבריח אותה גם משם, היא נורית בידי מאבטחים, ונעצרת. בסיום הסרט, קלואי באה לנקום באמה במקום מאסרה. ב"נעדרת" כללו מריק וג'ונסון שני רמזים המתייחסים לעלילה זו: בפסנוע חדשות אחד מוצגת הכותרת "בני משפחה מסטוקטון מבכים את בתם הנעדרת ביום הולדתה השישי: הביאו אותה הביתה". זו התייחסות לגזיר עיתון מלפני 17 שנה שמצאה קלואי שרמן בביתה, ובו ידיעה על חטיפת תינוקת מהוריה בבית חולים בסטוקטון. פסנוע אחר מספר על מצוד הנערך אחר אסירה שברחה מבית סוהר לנשים, ושם בית הסוהר ב"נעדרת", שבו הכיר קווין את ג'יימס, הוא כשם מקום כליאתה של דיאן שרמן ב"אמאל'ה". לפי הסברו של אוהניאן, כותרת זו מתייחסת במרומז לדיאן שרמן, ורומזת לאירוע אחר שהתרחש בבית הכלא.

לצד זאת, "אמאל'ה" מצידו כולל התייחסות חבויה ל"חיפוש": בסצנה בתחילת הסרט, שבה קלואי שרמן בודקת באינטרנט מידע על אוניברסיטת וושינגטון, דוגמנית הצילום בתמונת הפרסומת של האוניברסיטה היא האנה פארדי, שרוברט, בנה של רוזמרי, השתמש בתמונתה ב"יוקאסט".

הפקה
----

### פיתוח

ב-14 בינואר 2019 נמסר ש"Stage 6", חברה בת של "סרטי סוני", שוקדת על פיתוח סרט שני ל"חיפוש" משנת 2018. במאי הסרט הקודם, אניש צ'גנטי, הבהיר בחשבון הטוויטר שלו, שלא מדובר בהמשך רציף, אלא הסרט השני יכלול דמויות ועלילה חדשות ושונות בתכלית, ומבחינת צוות ההפקה, זו הזדמנות לספר סיפור מתח מבוסס טכנולוגיה מקורי לגמרי. ב-27 במאי 2020 נודע שצ'גנטי וסב אוהניאן סיימו לכתוב את תקציר הסרט, אולם הם לא יכתבו את התסריט, וצ'גנטי לא יביים, אלא שניהם יחד עם שותפתם נטלי קסאביאן, יפיקו בלבד. בנובמבר 2020 אישרה קסאביאן בריאיון, שפיתוח הסרט נמצא בעיצומו של תהליך, אף שתחילת הצילומים נדחתה עקב מגפת הקורונה.

ב-13 בינואר 2021 נמסר שחברת "Stage 6" החתימה כבמאים את ויל מריק וניק ג'ונסון, שערכו את הסרט הקודם. על כך אמר צ'גנטי: "חיפוש 2 מצריך סגנון ויזואלי רענן שיבדל אותו מהמקור. אני תרמתי ככל יכולתי לתת-סוגה הצומחת הזו, ואם יש מישהו על פני האדמה שיכול לקחת את זה אף רחוק יותר, אלה ניק וויל, שהיו איתנו מההתחלה". נטלי קסאביאן הוסיפה: "בחיפוש, ויל וניק פרצו דרך לשפה ויזואלית חדשה, והרחיבו את הגבולות של מה שעורכים יכולים לתרום לְסרט. אנו בני מזל ויותר מנרגשים לעבוד איתם בתפקידיהם החדשים כתסריטאים ובמאים".
עלילת המשנה שהתרחשה ברקע של הסרט הקודם, וכללה אירוע מתפתח של פלישת חייזרים לכדור הארץ, עוררה סקרנות לקראת הסרט השני. כבר בנובמבר 2018 הבהיר סב אוהניאן, שאין כל כוונה להמשיך בעתיד את סיפור פלישת החייזרים, משום שזו הייתה בדיחה משעשעת ותו לא. אולם בריאיון משותף של צ'גנטי וקסאביאן בנובמבר 2020, נשאלה קסאביאן האם יהיה לכך המשך, וענתה "חכו לחיפוש 2". בהמשך, בינואר 2021 נשאל צ'גנטי: אם כל הדמויות חדשות, מדוע לא להתייחס לסרט כאל סרט נוסף המתרחש על צגים, ומה הופך אותו להמשכון? ועל כך הוא ענה: "חייזרים ואפיון".

ב-4 במרץ 2021 פורסם שסטורם ריד נמצאת במגעים לגלם את התפקיד הראשי בסרט. ב-7 באפריל 2021 פורסם שניה לונג תשחק בצוותא עם ריד, ואת צוות השחקנים משלימים ז'ואקים דה אלמיידה, קן ליונג, איימי לנדקר, דניאל הני, מייגן סורי וטים גריפין.

### צילומים

שלב הצילומים התחיל ב-3 במרץ 2021 בלוס אנג'לס, קליפורניה, והסתיים ב-14 במאי באותה שנה.

הפצה
----

ב-16 בספטמבר 2022 פורסם שמו הרשמי של הסרט, לאחר שהופק בשם הזמני "חיפוש 2" (באנגלית: Searching 2). יציאת לבתי הקולנוע בארצות הברית, בהפצת "סרטי סוני", נקבעה בתחילה ל-24 בפברואר 2023, אולם המועד הוקדם ל-20 בינואר 2023, שחל בסוף השבוע הצמוד לפגרת יום מרטין לותר קינג. סיבת ההקדמה הייתה רצון "סרטי סוני" להימנע מתחרות עם "חומר דוב" של "סרטי יוניברסל", ו"מהפכת ישו" (אנ') של "ליונסגייט" (אנ'), שני סרטים שיציאתם לקולנוע נקבעה גם היא ל-24 בפברואר. בהתאם לכך, הסרט יצא בארצות הברית ב-20 בינואר 2023, ואילו בישראל – ב-23 בפברואר באותה שנה. ב-7 במרץ 2023 יצא הסרט בהפצה דיגיטלית באמצעות אמזון פריים וידאו ואייטונס, וב-28 במרץ הוא יופץ בפורמט בלו-ריי ו-DVD.

ביקורות
-------

שיעור הדעות החיוביות במאגר ביקורות הסרטים "Rotten Tomatoes" עומד על 88%, עם דירוג ממוצע של 6.80/10, בשקלול 145 ביקורות. סיכום דעות המבקרים הוא, שהסרט תמים במאמציו להכריח את הצופים לעסוק בניחושים, אבל קצב מהיר ופחדים אקטואליים נוגעים ללב, מונעים מהסרט כמותחן טכנולוגי פתלתל, לאבד כיוון. אתר "Metacritic" מעניק לסרט ציון 66, בשקלול 32 ביקורות שהוגדרו כאוהדות באופן כללי.

פיט האמונד כתב במגזין הבידור המקוון "דדליין הוליווד", שהבמאים מריק וג'ונסון השכילו ליצור מותחן שנראה כאילו נוצר בידי אמן קולנוע כמו אלפרד היצ'קוק, אם הוא היה גם גאון בטכנולוגיית מידע. האמונד ציין שכעורכי הסרט הקודם, השניים היו למעשה הכוכבים האמיתיים שלו, וכבמאי ההמשכון, הם לקחו את השימוש בצגי מכשירים טכנולוגיים כמה צעדים קדימה לרמה חדשה, והתאימו סיפור מסתורין מסורתי לדור של צופים עכשוויים, עם סגנון ויזואלי מצוין של צמד העורכים אוסטין קילינג ואריאל זקאוסקי. האמונד שיבח את הופעתה המצודדת והמיומנת של סטורם ריד, בסיועם של ניה לונג וטים גריפין, כמו גם הופעה חזקה של דה אלמיידה. דרו טינין כתב, שכתעלומה מסחררת שבמרכזה עומדים יחסי אם ובת, מה שמבדיל את הסרט מסרטים אחרים בסגנון פאונד פוטג', היא המידה המפתיעה של רגשות שאפשר לדחוס לתוך מסתורין משפחתי. טינין הוסיף שהשימוש בלפטופ הוא תצוגה מרשימה של בילוש לתוך מחילת ארנב (אנ') דיגיטלית, עם כמה רגעי "אהא!" מקוריים.

קישורים חיצוניים
----------------

ויקישיתוף מדיה וקבצים בנושא **נעדרת** בוויקישיתוף
* אתר האינטרנט הרשמי של "נעדרת"
* נעדרת, ברשת החברתית אקס (טוויטר)

* "נעדרת", במסד הנתונים הקולנועיים IMDb (באנגלית)

* "נעדרת", באתר נטפליקס

* "נעדרת", באתר Rotten Tomatoes (באנגלית)

* "נעדרת", באתר Metacritic (באנגלית)

* "נעדרת", במסד הנתונים הקולנועיים KinoPoisk (ברוסית)
* "נעדרת", ברשת החברתית פייסבוק
* "נעדרת", ברשת החברתית אקס (טוויטר)
* "נעדרת" באתר Found Footage Critic (באנגלית)
* "נעדרת", קדימון הסרט בערוץ "Cinemaisrael", באתר יוטיוב

הערות שוליים
------------

1. 1 2  נעדרת / Missing, באתר "סרט". אוחזר ב-21 בינואר 2023
2. ↑  D'Allesandro, Anthony (January 20, 2023). ‘Missing’ Finds $760K In Thursday Previews, ‘Avatar 2’ To Remain Strong In Sixth Weekend. Deadline Hollywood. Retrieved January 21, 2023
3. ↑  Missing (2023). The Numbers, retrieved March 11, 2023
4. 1 2  D'Alessandro, Anthony (November 9, 2022). ‘Missing’: Sony Moves ‘Searching’ Pic Up To January. Deadline holywood. Retrieved November 10, 2022
5. ↑  Sneider, Jeff (January 13, 2021). 'Searching' Sequel Will Be Directed by Editors of Original Film and Feature New Characters. Collider. Retrieved April 10, 2021
6. 1 2 3  Fleming, Mike Jr. (January 13, 2021). Sony’s Stage 6 Sets Will Merrick & Nick Johnson To Direct ‘Searching’ Sequel. Deadline Hollywood. Retrieved April 10, 2021
7. ↑  Labonte, Rachel (January 13, 2021). Searching 2 Will Tell An Entirely New Story, Screen Rant. Retrieved April 9, 2021
8. 1 2 3  Chow, Katie (November 16, 2022). Storm Reid's screen time is out of control in the Missing trailer. The A.V. Club. Retrieved November 19, 2022
9. ↑  Bekmambetov, Timur (April 22, 2015). Rules of the Screenmovie: The Unfriended Manifesto for the Digital Age. Movie Maker. Retrieved April 9, 2021
10. ↑  Squires, John (November 17, 2022). ‘Missing’ Trailer – Storm Reid Stars in New Screenlife Thriller from the ‘Searching’ Team. Bloody Disgusting. Retrieved November 19, 2022
11. ↑  Film / Missing (2023). TV Tropes, retrieved March 11, 2023
12. 1 2 3  Wurtz, Gina (February 18, 2023). How The Missing Movie Is A Sequel To Searching & Run, Screen Rant, retrieved February 26, 2023
13. ↑  Karina Noelle Castillo. karinanoellecastillo.com. Retrieved April 24, 2021
14. ↑  rick Chambers Bio. The Who Is Bio. retrieved April 9, 2021
15. ↑  Rick Chambers. KTLA. Retrieved April 9, 2021
16. ↑  Monica Bhatnagar. monicabhatnagar.com. retrieved April 24, 2021
17. ↑  Davids, Brian (January 28, 2023). Missing’ Directors Talk Connections to ‘Searching,’ ‘Run’ and That Final Cameo. The Hollywood reporter, retrieved February 26, 2023
18. 1 2 3 4 5 6 7 8  Nemiroff, Perry (February 10, 2023). 'Missing': All the Connections to 'Searching' You Might Have Missed. Collider, retrieved February 26, 2023
19. 1 2  Jennings, Collier (Januart 10, 2023). How 'Missing' Ties Into 'Searching'. Collider, retrieved February 26, 2023
20. ↑  Topel, Fred (January 19, 2023). 'Missing' filmmakers expand on 'Searching' technology, Easter eggs. UPI, retrieved February 26, 2023
21. ↑  Molloy, Tim (January 20, 2023). Missing Masterminds on How to Make a Captivating Mystery on Computer and Phone Screens. MovieMaker, retrieved February 26, 2023
22. ↑  Fleming, Mike Jr. (January 24, 2019). Sony’s Stage 6 Films Plots Sequel To Sundance Sleeper ‘Searching’. Deadline Hollywood. Retrieved April 9, 2021
23. ↑  Fashinbauer Cooper, Gael (January 14, 2019). John Cho's Searching will get a tech-driven sequel with new faces. CNET. Retrieved April 9, 2021
24. ↑  Fitz-Gerald, Sean (May 27, 2020). Aneesh Chaganty Is Living in His Parents’ House, Contemplating a Searching Sequel. Vulture. Retrieved April 9, 2021
25. 1 2  Pearson, Ben (November 20, 2020). The Biggest ‘Run’ Easter Eggs and Cameos, and an Update on ‘Searching 2’. Slashfilm. Retrieved April 9, 2021
26. ↑  Lussier, Germain (November 13, 2018). An Alien Invasion Was Happening in Searching, You Just Didn't Notice It. Gizmodo. Retrieved April 10, 2021
27. ↑  Peason, Ben (January 13, 2021). Matt Reeves Unites with ‘Searching’ Team for HBO Max Series ‘The Future’; ‘Searching 2’ Finds Directors. Slashfilm. Retrieved April 10, 2021
28. ↑  kroll, Justin (March 4, 2021). Storm Reid In Talks To Star In ‘Searching’ Sequel For Sony’s Stage 6 Films. Deadline Hollywood. Retrieved April 10, 2021
29. ↑  Sneider, Jeff (March 4, 2021). 'Searching' Sequel: 'Euphoria' Actress Storm Reid in Talks for Lead in Thriller. Collider. Retrieved April 10, 2021
30. ↑  Kroll, Justin (April 7, 2021). Nia Long Joins Storm Reid In Next Installment Of ‘Searching’ Franchise. Deadline Hollywood. Retrieved April 10, 2021
31. ↑  Film and TV Projects Going Into Production. Variety. Retrieved April 10, 2021
32. ↑  Aneesh Chaganty’s ‘Searching 2’ Officially Completes Filming, Arrives in 2022. Midgard Times. Retrieved February 24, 2022
33. ↑  D'Alessandro, Anthony (September 16, 2022). New ‘Karate Kid’ Movie Among Sony Pictures Release Date Adds; ‘Kraven The Hunter,’ ‘Madame Web’ Move & More. Deadline Hollywood. Retrieved September 18, 2022
34. ↑  Sharf, Zack (September 16, 2022). Sony Announces New ‘Karate Kid’ Movie, Pushes ‘Madame Web’ and ‘Kraven the Hunter’. Variety. Retrieved September 18, 2022
35. ↑  Anderson, Jenna (November 9, 2022). Searching Sequel Missing Moves Up Release Date. Comic Book. Retrieved November 10, 2022
36. 1 2  Hammond. Pete (January 19, 2023). Missing’ Review: Followup To 2018’s Sleeper Hit ‘Searching’ Is A Nail-Biting Thriller For The Internet Age. Deadline Hollywood, retrieved January 20, 2023
37. ↑  Missing (2023). DVD's Release Dates, retrieved March 10, 2023
38. ↑  Squires, John (March 2, 2023). Theatrical Thriller ‘Missing’ Starring Storm Reid Comes Home Next Week. Bloody Disgusting, retrieved March 5, 203
39. ↑  MISSING. Rotten Tomatoes, retrieved January 20, 2023
40. ↑  Missing 2023. Metacritic, retrieved March 8, 2023
41. ↑  Tinnin, Drew (January 17, 2023). ‘Missing’ Places a Dizzying Mystery Right at Your Fingertips. Dread Central. retrieved January 21, 2023